Jakob Axel Nielsen (KF), 2008-05-08:
Der kan siges meget godt om Enhedslistens forslag om at give offentligheden gratis adgang til Cochrane-biblioteket.
Det er svært at være uenig i, at borgerne skal have adgang til den bedst mulige information om sundhed, forebyggelse og behandling.
Jeg noterer mig da, at Enhedslisten har læst regeringens forslag til en kvalitetsreform, for heraf fremgår det ganske rigtigt, at regeringen vil arbejde på at sikre gratis adgang for alle danskere til Cochrane-blioteket.
Derfor kan man jo undre sig over, at Enhedslisten fremsætter dette beslutningsforslag, for vi er jo i fuld gang med at implementere kvalitetsreformen.
Når man læser bemærkningerne til Enhedslistens beslutningsforslag, kan man næsten få den opfattelse, at danskerne i dag slet ikke har mulighed for at skaffe saglig uvildig information om sundhed, forebyggelse og behandling.
Ja, man kan næsten få den opfattelse, at Enhedslisten mener, at vi har et demokratisk problem i Danmark med den information, der er tilgængelig i dag.
Og for at sige det lidt mildt, så er der jo tale om en overdrivelse.
Jeg vil gerne slå fast, at danskerne allerede nu har mange muligheder, hvis de ønsker viden om effekten af forskellige behandlingstilbud i vores sundhedsvæsen.
Alle voksne danskere kan få adgang til de gode informationer, der allerede findes i Cochrane-biblioteket, hvis de besøger et af landets universitets- eller fagbiblioteker.
På disse biblioteker kan man desuden finde informationer fra en række andre videnskabelige databaser.
Det er klart, at ikke alle har lige nem adgang til disse biblioteker, og det vil derfor kræve en særlig indsats af disse borgere, men på mange andre områder må man altså også gå på biblioteket, hvis man ønsker at skaffe sig en specialiseret faglig viden.
Der er desuden alternativer til Cochrane for dem, der ønsker information om sundhed, behandling og forebyggelse.
Siden marts i år har danskerne haft gratis adgang til Lægehåndbogen Online via sundhed.dk.
Lægehåndbogen er en unik informationskilde: Indholdet er baseret på den absolut nyeste viden, alle artikler er skrevet af kvalificerede eksperter, og stoffet opdateres løbende.
Desuden er Lægehåndbogen rigt illustreret med billeder, grafik og andet videnmateriale, og dertil kommer, at Lægehåndbogen i løbet af ganske få år vil være tilgængelig på dansk.
Dermed henvender den sig til en meget bred målgruppe af patienter og sundhedspersonale.
Til sammenligning findes oversigterne i Cochrane-biblioteket kun på engelsk.
Endelig kan det nævnes, at der er andre borgerrettede internetportaler, der tilbyder patienterne viden om sundhed, behandling og forebyggelse, nemlig sundhed.dk, borger.dk og Sundhedsstyrelsens hjemmeside, som blot er et par eksempler her på.
Der er altså rigtig mange muligheder for danskerne i dag, men regeringen er da enig med Enhedslisten i, at borgerne skal gives de absolut bedste betingelser for at skaffe sig ny viden om sundhed og forebyggelse, og regeringen er meget optaget af, at patienter oplever den størst mulige tilgængelighed til information og vejledning om deres sygdom og om deres behandlingsmuligheder.
På den måde bliver de bedre forberedt til mødet med sundhedssektoren.
Som jeg indledningsvis sagde, har vi derfor også foreslået, at der etableres gratis adgang til Cochrane-biblioteket - endda offentlig adgang.
Dette forslag fremgår af regeringens forslag til kvalitetsreform fra august 2007.
Og kvalitetsreformen er i al beskedenhed et af de mest ambitiøse initiativer til at forbedre den offentlige sektor set i nyere tid.
Derfor kan alle forslagene ikke implementeres med et enkelt snuptag.
Vi er nødt til at sikre os, at økonomien hænger sammen.
I modsætning til Enhedslisten er det noget, vi i regeringen er meget optagede af.
Med finansloven for 2008 har vi igangsat en lang række kvalitetsinitiativer på sundhedsområdet, og med finansloven for 2009 agter vi at igangsætte endnu flere.
Jeg mener, at det er i regi af finanslovforhandlingerne at midlerne til gratis adgang til Cochcrane-biblioteket skal findes.
Jeg håber, at regeringen kan finde opbakning blandt partierne til at sikre gratis adgang til Cochcrane-biblioteket, og hvis det er det, der skal til for at få Enhedslisten til at stemme for finansloven i 2009, så ser jeg meget optimistisk på de forhandlinger, vi skal igennem her til efteråret.
På den baggrund kan jeg ikke støtte Enhedslistens beslutningsforslag.
Der er ikke behov for, at Folketinget pålægger regeringen at arbejde for gratis adgang til Cochcrane-biblioteket, når regeringen allerede er i gang med det.